钦定古今图书集成/明伦汇编/氏族典/第131卷 > 《廖用贤尚友录》 > 申渐高
## 钦定古今图书集成/明伦汇编/氏族典/第131卷 > 《廖用贤尚友录》 > 申渐高

按《十国春秋》，吴申渐高，不知何地人，事睿帝为乐工，
常吹三孔笛，卖药于广陵市。乾贞时，按籍遍括，而关司敛率尢繁，商人苦之。会都城亢旱，中书令徐知诰
谓左右曰：“近郊颇得雨，都城不雨何也？得非刑狱有
冤乎？”渐高作谐语进曰：“雨畏抽税，不敢入京耳。”知诰
大笑。明日下教弛额外税，信宿大雨霑洽。太和中，知
诰与弟知询不相能。一日，手金卮引鸩赐知询曰：“愿
弟寿千岁。”知询心疑之，取他器均酒之半，跽进曰：“与
兄分享五百岁。”知诰色变，左右莫知所从。渐高舞袖
升堂，掠二酒并饮之，怀金卮趣出。知诰密遣人以良
药解之，已脑溃卒。